Oseberg kulturhus i Tønsberg er et privat hotell med stor scene. Bygget ligger på Lindahlplan ved Ollebukta i Tønsbergfjorden. Det åpnet våren 2001.
**Oseberg kulturhus** er et privateid kulturhus og hotell som ligger ved brygga i Tønsberg i Vestfold. Bygget er et flerbrukshus som rommer en større teatersal og konferansefasiliteter i tillegg til et dominerende hotell. Oseberg kulturhus åpnet 16. mai 2001.

> Oseberg kulturhus er et av de ikoniske byggene langs brygga i Tønsberg. Bygget er satt sammen av en hotellfløy og en sylinderform som inneholder kulturhuset. Situasjonsplanen er basert på at to eksisterende trehus skulle beholdes og inngå i prosjektet. I sylinderformen er plassert kulturhussalen som utbygger forpliktet seg til å bidra med i bytte for den flotte tomten.
> 
> 
> KB Arkitekter, Tønsberg
> 
> 

Prislappen for bygget var omkring 300 millioner kroner, hvorav kulturhusdelen kostet 100 millioner. Eieren av kulturhushotellet er Lindahlplan Invest AS ved eiendomsutvikleren Arthur Buchardt. Tønsberg kommune eier selve tomta på Lindahlplan. Den ligger ved Ollebukta i havnebassenget i Tønsbergfjorden og ble i sin tid taksert til 24 millioner kroner. Hotelldriften har vært tilknyttet Choice Hotels og datterselskapet Quality Hotels. Den som driver hotellet, leier ut en stor scene som «byens kulturelle storstue». Her arrangeres konserter, festspill, messer, utstillinger, konferanser og seminarer. Salen har kapasitet på rundt tusen publikummere.

Bygget har fått navn etter Osebergskipet, et vikingskip som ble gravd ut i 1904 på gården Oseberg fem kilometer nordøst for byen.

Rett utenfor kulturhushotellet, mot kanalen i sør, ligger «Vikingodden». Siden 2010 har det blitt bygd kopier av vikingskip og historiske båter på plassen, blant annet «Saga Oseberg» og «Saga Farmann» som ble sjøsatt i 2012 og 2018. Der er det også en salgsbod og turistinformasjon om byens viking- og middelalderhistorie. Båtene ligger ved bryggene like ved. 

* Hovedinngangen til «Oseberg kulturhus i Conradis gate. Bygget består av en hotellfløy og en sylinderform som inneholder kulturhuset. Det ble tegnet av KB Arkitekter. Foto: 2021Hovedinngangen til «Oseberg kulturhus i Conradis gate. Bygget består av en hotellfløy og en sylinderform som inneholder kulturhuset. Det ble tegnet av KB Arkitekter. Foto: 2021
* Hotellbygget ligger ved brygga i Tønsberg. På plassen ned mot vannet har det i flere år pågått bygging av vikingskip, og like utenfor ligger ferdige replikaer av disse. Foto: 2020Hotellbygget ligger ved brygga i Tønsberg. På plassen ned mot vannet har det i flere år pågått bygging av vikingskip, og like utenfor ligger ferdige replikaer av disse. Foto: 2020
* Hotellfasaden mot øst. Foto: Peter Fiskerstrand, 2014Hotellfasaden mot øst. Foto: Peter Fiskerstrand, 2014

Referanser
----------

1. 1 2 3 4  *Tønsbergs Blad 2003.09.27*. Norge;Vestfold og Telemark;;Tønsberg;;;;. 2003-09-27. s. 20–21.
2. ↑  KB Arkitekter om Oseberg kulturhus og hotell
3. ↑  *Tønsbergs Blad 2003.12.19*. Norge;Vestfold og Telemark;;Tønsberg;;;;. 2003-12-19. s. 20–21.

Eksterne lenker
---------------

* Choice Hotels presentasjon av hotellet og kulturhuset[*død lenke*]
* Søk på «Oseberg kulturhus« i lokalavisa *Tønsbergs Blads* internettarkiv[*død lenke*]

|  |  |
| --- | --- |
| Oppslagsverk/autoritetsdata | Lokalhistoriewiki **·** VIAF
 |